b'\n_START_ARTICLE_\nV\xc3\xa4rikyn\xc3\xa4\n_START_PARAGRAPH_\nV\xc3\xa4rikyn\xc3\xa4 (\xe2\x80\x9dpuuv\xc3\xa4ri\xe2\x80\x9d) on rakenteeltaan lyijykyn\xc3\xa4n kaltainen kyn\xc3\xa4. V\xc3\xa4rikynien t\xc3\xa4yte koostuu erilaisista v\xc3\xa4ripigmenteist\xc3\xa4, sideaineista ja t\xc3\xa4yteaineista._NEWLINE_V\xc3\xa4rikyn\xc3\xa4t voidaan jakaa vesiliukoisiin ja veteen liukenemattomiin. J\xc3\xa4lkimm\xc3\xa4isist\xc3\xa4 k\xc3\xa4ytet\xc3\xa4\xc3\xa4n usein englanninkielist\xc3\xa4 ilmaisua permanent. Vesiliukoisten kynien j\xc3\xa4lke\xc3\xa4 voi laveerata vedell\xc3\xa4 ja siveltimell\xc3\xa4, ja laveerauksen kuivuttua joidenkin kynien j\xc3\xa4lki ei en\xc3\xa4\xc3\xa4 liukene veteen. Veteen liukenemattomien kynien j\xc3\xa4lki liukenee liuottimiin kuten t\xc3\xa4rp\xc3\xa4ttiin. V\xc3\xa4rikynien j\xc3\xa4lki ei ole t\xc3\xa4ysin hankauksenkest\xc3\xa4v\xc3\xa4\xc3\xa4, ja joissakin tapauksissa kannattaa k\xc3\xa4ytt\xc3\xa4\xc3\xa4 fiksatiivia. Vesiliukoisten ja liukenemattomien v\xc3\xa4lill\xc3\xa4 ei ole varsinaisia laatueroja; osa v\xc3\xa4rikyniss\xc3\xa4 k\xc3\xa4ytett\xc3\xa4vist\xc3\xa4 pigmenteist\xc3\xa4 ei ole valonkest\xc3\xa4vi\xc3\xa4.\n_START_SECTION_\nV\xc3\xa4rikynien historiaa ja valmistajia\n_START_PARAGRAPH_\nV\xc3\xa4rikyni\xc3\xa4 on ollut saatavilla 1800-luvun alusta alkaen. Kyniss\xc3\xa4 oli aluksi enimmill\xc3\xa4\xc3\xa4n 15-20 v\xc3\xa4rin valikoima. T\xc3\xa4ytteen pigmenttipitoisuus ei tuolloin ollut viel\xc3\xa4 kovin korkea, ja t\xc3\xa4ytteess\xc3\xa4 k\xc3\xa4ytettiin vahaakin v\xc3\xa4hemm\xc3\xa4n kuin nykyisin. Niit\xc3\xa4 ei my\xc3\xb6sk\xc3\xa4\xc3\xa4n markkinoitu taiteilijoille, vaan mainosk\xc3\xa4ytt\xc3\xb6\xc3\xb6n ja merkkauskyniksi. Saksalaisen A.\xc2\xa0W. Faberin Faber-Castell Polychromos -kynien 60 v\xc3\xa4rin valikoima tuli markkinoille vuonna 1908, ja vuonna 1924 sveitsil\xc3\xa4inen Caran d\xe2\x80\x99Ache alkoi valmistaa taiteilijoille tarkoitettuja v\xc3\xa4rikyni\xc3\xa4. Tehtaan perustaja oli nimennyt yrityksen pilapiirt\xc3\xa4j\xc3\xa4 Caran d\xe2\x80\x99Achen mukaan; ven\xc3\xa4l\xc3\xa4issyntyisen Ranskassa toimineen piirt\xc3\xa4j\xc3\xa4n taiteilijanimi tuli ven\xc3\xa4j\xc3\xa4n kyn\xc3\xa4\xc3\xa4 tarkoittavasta sanasta (\xd0\xba\xd0\xb0\xd1\x80\xd0\xb0\xd0\xbd\xd0\xb4\xd0\xb0\xd1\x88). Seuraavana vuonna my\xc3\xb6s saksalainen Schwan-Stabilo alkoi valmistaa v\xc3\xa4rikyni\xc3\xa4. Englantilaiset Derwent-kyn\xc3\xa4t tulivat markkinoille 1930-luvulla._NEWLINE_Laajaa v\xc3\xa4rikynien tuotantoa syntyi my\xc3\xb6s Yhdysvaltoihin, jossa Berol Prismacolor esitteli v\xc3\xa4rikyn\xc3\xa4ns\xc3\xa4 1938. Mainosten mukaan niiss\xc3\xa4 oli samettimainen koostumus ja laaja laboratoriotestattu v\xc3\xa4rivalikoima. My\xc3\xb6hemmin Amerikassa perustettiin my\xc3\xb6s oma yhdistys v\xc3\xa4rikyn\xc3\xa4piirt\xc3\xa4jille, The Colored Pencil Society of America._NEWLINE_Merkitt\xc3\xa4vi\xc3\xa4 valmistajia ovat nykyisin my\xc3\xb6s it\xc3\xa4valtalainen Cretacolor, t\xc5\xa1ekkil\xc3\xa4inen Koh-i-noor Hardtmuth sek\xc3\xa4 saksalaiset Lyra ja Staedtler.\n_START_SECTION_\nV\xc3\xa4rikynien valmistus ja raaka-aineet\n_START_PARAGRAPH_\nV\xc3\xa4rikynien t\xc3\xa4ytteen raaka-aineena k\xc3\xa4ytet\xc3\xa4\xc3\xa4n t\xc3\xa4yteaineita, joita ovat kaoliini, kalkki ja liitu, sek\xc3\xa4 v\xc3\xa4riaineita, jotka ovat pigmentti\xc3\xa4 tai v\xc3\xa4rj\xc3\xa4\xc3\xa4v\xc3\xa4\xc3\xa4 ainetta. Kolmas ainesosa on sideaine, jona k\xc3\xa4ytet\xc3\xa4\xc3\xa4n sek\xc3\xa4 \xc3\xb6ljyj\xc3\xa4 ett\xc3\xa4 vahoja kuten parafiini, mehil\xc3\xa4isvaha ja carnauba-vaha; vesiliukoisissa kyniss\xc3\xa4 on sideaineena kasviskumeja (kuten arabikumi). Liuottimena k\xc3\xa4ytet\xc3\xa4\xc3\xa4n valmistuksessa aromaattisia hiilivetyj\xc3\xa4, ja muut kuin vesiliukoiset v\xc3\xa4rikyn\xc3\xa4t liukenevatkin t\xc3\xa4rp\xc3\xa4ttiin._NEWLINE_V\xc3\xa4rikyn\xc3\xa4t valmistetaan muuten kuten lyijykyn\xc3\xa4t, paitsi ett\xc3\xa4 t\xc3\xa4ytett\xc3\xa4 ei polteta uunissa. Kuumuus muuttaisi v\xc3\xa4ripigmenttej\xc3\xa4 eiv\xc3\xa4tk\xc3\xa4 sideaineet kest\xc3\xa4isi kuumuutta. Vaha lis\xc3\xa4t\xc3\xa4\xc3\xa4n t\xc3\xa4ytesekoitukseen joko ennen puuvarteen pursottamista tai sitten lyijyt kastetaan sulaan vahaan. Kuivuneet t\xc3\xa4ytteet suljetaan puukuorten sis\xc3\xa4\xc3\xa4n. Alkuun v\xc3\xa4rikyn\xc3\xa4t oli k\xc3\xa4\xc3\xa4ritty paperiseen p\xc3\xa4\xc3\xa4llysteeseen, jota kuorittiin pois tarpeen mukaan.'